钦定古今图书集成/明伦汇编/氏族典/第254卷 > 王尊
## 钦定古今图书集成/明伦汇编/氏族典/第254卷 > 王尊

按《汉书王尊传》：“尊字子赣，涿郡高阳人也。少孤，归诸
父，使牧羊泽中。尊窃学问，能史书。年十三，为狱小吏。
太守奇之，除补书佐，署守属监狱，称病去。事师郡文
学官，治《尚书》《论语》，通大义。复为郡决曹史，举幽州刺
史从事。太守察尊廉，补辽西盐官长，举直言，迁虢令，
转守槐里，兼行美阳令事。以高第擢安定太守。抑彊”
扶弱，威震郡中。坐残贼免。复为护羌将军，转校尉，坐
擅离部署免归。涿郡太守徐明荐尊，上以为郿令，迁
益州刺史。先是，王阳为益州，行至九折阪，曰：“奉先人
遗体，奈何数乘此险？”尊至阪，问曰：“此非王阳所畏道
邪？”叱驭曰：“驱之。”王阳为孝子，王尊为忠臣。居部二岁，
蛮夷归附其威信。迁东平相。王太后奏尊倨慢不臣，
坐免。大将军王凤奏补军中司马，擢司隶校尉。劾奏
匡衡，左迁高陵令，病免。会南山盗为害，凤荐尊为谏
大夫，守京辅都尉，行京兆尹事。盗贼清。迁光禄大夫，
守京兆尹。后为真御史大夫，奏尊暴虐，免湖。三老公
乘兴等上书讼之，复以为徐州刺史，迁东郡太守。河
溢金堤，尊祀水神，请以身填堤，因庐堤上，吏民叩头
救止不去。及水盛堤坏，吏民奔走，尊不动，而水波却
回。事闻，增秩中二千石，赐黄金。数岁，卒官。